text: Gymnasie-gut fra Sønderborg ny næstformand
  02 juli 2010 kl. 07.45
  19-årige Philip Davali bliver næstformand for Danske Gymnasielevers Sammenslutning (DGS), som repræsenterer de danske gymnasieelever.
  Philip Davali på 19 år er netop blevet student fra Sønderborg Statsskole. Han flytter nu fra Sønderborg til København for at arbejde fuld tid som næstformand for de danske gymnasieelever.
  Det er første gang i 10 år, at en del af DGS' daglige ledelse består af en sønderjyde ? og endnu længere siden, en elev fra et sønderjysk gymnasium er blevet næstformand.
  - Regeringen har gjort 00'erne til et sort årti for uddannelsessystemet med deres mange nedskæringer, og nu vil man igen med Genopretningspakken skære endnu mere på uddannelsesområdet, siger Philip Davali.
  - Derfor er der virkelig brug for et stærkt DGS, der kan tale elevernes sag i kampen for en ordentlig uddannelsessektor, siger han.
  